হ্যাঁ, এটাই প্রত্যাশিত। সাধারণ গ্রাহক, যারা জীবনের সব অর্জন কিংবা শেষ সম্বলটুকু ব্যাংকে রেখে যান, তাদের অনেকেই ব্যাংকের সার্কুলার বা সরকারি চার্জ। যেমন আয়কর, আবগারি শুল্ক ইত্যাদি সম্পর্কে ধারণা রাখেন না। তারা শুধু জানতে চান- এক লাখ টাকায় এক বছরে কত মুনাফা আসবে, কিংবা প্রতি মাসে পাঁচ হাজার টাকা করে রাখলে ১০ বছর পরে মোট কত পাবেন। এক্ষেত্রে ব্যাংকার যদি বুঝিয়ে বলতে ব্যর্থ হন, কিংবা গ্রাহককে প্রলুব্ধ করতে আয়কর, আবগারি শুল্ক, ব্যাংকের অন্যান্য কোনো চার্জ গ্রাহকের কাছে স্পষ্ট না করেন, তাহলে ব্যাংকার তিন দিক দিয়ে ক্ষতি সাধন করেন- এক. গ্রাহক নিজেকে প্রতারিত মনে করেন এবং ব্যাংকের সঙ্গে সম্পর্কের ব্যবচ্ছেদ ঘটান, দুই. মিথ্যাবাদী হিসেবে ব্যাংকারকে গ্রাহকের বদ-দোয়া নিতে হয়, তিন. সর্বোপরি নিজের ব্যাংকের সুনামের বারোটা বাজান। ব্যাংকারকে মনে রাখতে হবে, একজন গ্রাহক অসন্তুষ্ট হলে সে দ্বিতীয়বার আর এই ব্যাংকে আসবে না, ওই গ্রাহক তার পরিচিত কাউকে এই ব্যাংকে আসতে দেবে না। তাই ব্যাংকারের উচিত, গ্রাহককে স্পষ্ট করে সবকিছু বুঝিয়ে বলা। এটা ব্যাংকারের পেশাগত এবং নৈতিক দায়িত্বও বটে। ব্যাংক ঘোষিত মুনাফার ওপর কোনো কর্তন বা চার্জ প্রযোজ্য হলে নিট প্রাপ্যটাই গ্রাহককে স্পষ্ট করে দিতে হবে। পাশাপাশি কেউ যদি মেয়াদ পূর্তির আগেই হিসাবটি বন্ধ করতে চায়, তার কী বিধান তাও স্পষ্ট করে দিতে হবে। এফডিআর/স্কিম হিসাব মেয়াদান্তে উত্তোলন না করলে কী বিধান তাও বলে দিতে হবে। তা না হলে তিন মাস মেয়াদে করা এফডিআর ৯ মাস পর উত্তোলন করতে এসে গ্রাহক দেখবেন, বাকি ছয় মাসের জন্য কোনো লভ্যাংশ গ্রাহককে দেওয়া হয়নি। কারণ গ্রাহক হিসাব খোলার সময় স্বয়ংক্রিয় নবায়নের নির্দেশনা দেননি।